text: Borgmester: God idé
  01 maj 2012 kl. 12.51
  At få Vadehavet på FNs liste over verdensarv vil betyde langt flere turister til området, siger Esbjergs borgmester
  Johnny Søtrup, Venstre, er begejstret for miljøminister Ida Aukens forslag om at få vadehavet optaget på FNs organisation UNESCOs liste over verdensnaturarv. Og er altså direkte uenig med sin partifælle og borgmesterkollega på Fanø, Erik Nørreby.
  
  Magnet for turister
  Esbjergs borgmester peger på de store muligheder det giver indefor især turismen. Han oplyser, at han netop har været til et møde, hvor han kunne se, at hotellerne syd for grænsen - hvor Vadehavet er på listen i Holland og Tyskland - har dobbelt så mange overnattende gæster som lige nord for grænsen i Danmark.
  
  Millioner af fugle 
  Vadehavet er en del af Nordsøen. Området strækker sig fra Ho Bugt ved Esbjerg ned til den hollandske by Den Helder. Området er kendetegnet ved en særlig natur på grund af tidevandsforholdene.
  Om vinteren er vadehavet en yderst vigtig rasteplads for 10 - 12 millioner vadefugle, gæs, ænder og måger.
  